กหดหกดหกดหกดข้อบัญญัติกรุงเทพมหานครเรื่อง การจัดระเบียบการจอดยานยนตร์พ.ศ. ๒๕๓๖------------------------------ โดยที่เป็นการสมควรปรับปรุงข้อบัญญัติกรุงเทพมหานครว่าด้วยการจัดระเบียบการจอดยานยนตร์ อาศัยอำนาจตามความในมาตรา๙๗ แห่งพระราชบัญญัติระเบียบบริหารราชการกรุงเทพมหานคร พ.ศ. ๒๕๒๘ และมาตรา ๔ แห่งพระราชบัญญัติจัดระเบียบการจอดยานยนตร์ในเขตเทศบาลและสุขาภิบาล พ.ศ. ๒๕๐๓ ซึ่งแก้ไขเพิ่มเติมโดยพระราชบัญญัติจัดระเบียบการจอดยานยนตร์ในเขตเทศบาลและสุขาภิบาล (ฉบับที่ ๒) พ.ศ.๒๕๓๕ ประกอบกับกฎกระทรวง พ.ศ. ๒๕๓๕ออกตามความในพระราชบัญญัติจัดระเบียบการจอดยานยนตร์ในเขตเทศบาลและสุขาภิบาล พ.ศ. ๒๕๐๓ กรุงเทพมหานครโดยความเห็นชอบของสภากรุงเทพมหานคร จึงตราข้อบัญญัติขึ้นไว้ดังต่อไปนี้ ข้อ ๑ข้อบัญญัตินี้เรียกว่า "ข้อบัญญัติกรุงเทพมหานคร เรื่อง การจัดระเบียบการจอดยานยนตร์ พ.ศ. ๒๕๓๖" ข้อ ๒ข้อบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป ข้อ ๓ให้ยกเลิก (๑) ข้อบัญญัติกรุงเทพมหานครว่าด้วยการจัดระเบียบการจอดยานยนตร์ พุทธศักราช ๒๕๑๖ (๒) ข้อบัญญัติกรุงเทพมหานครว่าด้วยการจัดระเบียบการจอดยานยนตร์ (ฉบับที่ ๒) พุทธศักราช ๒๕๑๗ (๓) ข้อบัญญัติกรุงเทพมหานครว่าด้วยการจัดระเบียบการจอดยานยนตร์ (ฉบับที่ ๓) พุทธศักราช ๒๕๒๐ (๔) ข้อบัญญัติกรุงเทพมหานครว่าด้วยการจัดระเบียบการจอดยานยนตร์ (ฉบับที่ ๔) พุทธศักราช ๒๕๒๑ (๕) ข้อบัญญัติกรุงเทพมหานครว่าด้วยการจัดระเบียบการจอดยานยนตร์ (ฉบับที่ ๕) พุทธศักราช ๒๕๒๔ บรรดาข้อบัญญัติเทศบัญญัติ กฎ ข้อบังคับ ระเบียบ คำสั่งอื่นใดในส่วนที่ได้ตราไว้แล้วในข้อบัญญัตินี้ หรือซึ่งขัดหรือแย้งกับข้อบัญญัตินี้ให้ใช้ข้อบัญญัตินี้แทน ข้อ ๔ในข้อบัญญัตินี้ "ยานยนตร์" หมายความว่า รถยนตร์ทุกชนิดรวมถึงรถจักรยานยนตร์ด้วย "ที่จอดยานยนตร์" หมายความว่า สถานที่ที่กรุงเทพมหานครกำหนดและจัดไว้เป็นที่จอดยานยนตร์ ข้อ ๕ให้ผู้ว่าราชการกรุงเทพมหานคร มีอำนาจออกประกาศกรุงเทพมหานครกำหนดที่จอดยานยนตร์และอัตราค่าธรรมเนียมจอดยานยนตร์ ประกาศกรุงเทพมหานครตามวรรคหนึ่งเมื่อได้ประกาศในราชกิจจานุเบกษาแล้วให้ใช้บังคับได้ ข้อ ๖การจอดยานยนตร์ในที่จอดยานยนตร์ตามระยะเวลาที่กำหนดไว้ในประกาศกรุงเทพมหานครให้ปฏิบัติดังต่อไปนี้ (๑) ให้จอดยานยนตร์ภายในช่องจอดตามชนิดของยานยนตร์ที่พนักงานเจ้าหน้าที่ได้กำหนดไว้ช่องละหนึ่งคัน (๒)ให้เสียค่าธรรมเนียมจอดยานยนตร์ตามอัตราแต่ละประเภทของยานยนตร์ที่กำหนดไว้ในประกาศกรุงเทพมหานคร (๓)ถ้านำยานยนตร์ออกไปจากที่จอดยานยนตร์ก่อนหมดกำหนดเวลาที่เสียค่าธรรมเนียมไว้แล้ว จะเรียกค่าธรรมเนียมคืนไม่ได้และให้ถือว่าสิทธิการใช้ที่จอดยานยนตร์ครั้งนั้นสิ้นสุดลง ข้อ ๗ห้ามมิให้จอดยานยนตร์ในที่จอดยานยนตร์ตามระยะเวลาที่กำหนดไว้ในประกาศกรุงเทพมหานคร เมื่อปรากฏว่า (๑)ยานยนตร์นั้นบรรทุกวัตถุระเบิดหรือน้ำมันเชื้อเพลิงชนิดน่ากลัวอันตราย (๒)ยานยนตร์นั้นมีขนาดหรือบรรทุกของยื่นเกินช่องที่กำหนดไว้ (๓)เกิดเพลิงไหม้หรือภัยธรรมชาติในบริเวณที่จอดยานยนตร์แห่งนั้น ข้อ ๘ความในข้อ ๖ และข้อ ๗มิให้ใช้บังคับแก่ยานยนตร์พยาบาลของโรงพยาบาล ยานยนตร์ของกรุงเทพมหานคร องค์การโทรศัพท์แห่งประเทศไทย การประปานครหลวง การไฟฟ้านครหลวง การสื่อสารแห่งประเทศไทย เจ้าพนักงานตำรวจจราจรและเจ้าหน้าที่ดับเพลิงขณะปฏิบัติงานตามหน้าที่ ข้อ ๙ห้ามมิให้ผู้ใดกระทำการใด ๆ อันเป็นการกีดขวางต่อการจอดยานยนตร์ในที่จอดยานยนตร์ตามระยะเวลาที่กำหนดไว้ในประกาศกรุงเทพมหานคร เว้นแต่จะได้รับอนุญาตจากพนักงานเจ้าหน้าที่ ข้อ ๑๐ ในระหว่างที่ยังไม่มีการออกประกาศกรุงเทพมหานครกำหนดที่จอดยานยนตร์และอัตราค่าธรรมเนียมจอดยานยนตร์ตามข้อ ๕ ให้นำความในข้อ ๖แห่งข้อบัญญัติกรุงเทพมหานคร ว่าด้วยการจัดระเบียบการจอดยานยนตร์ พุทธศักราช ๒๕๑๖ และที่แก้ไขเพิ่มเติมและบัญชีอัตราค่าธรรมเนียมจอดยานยนตร์ท้ายข้อบัญญัติดังกล่าวมาใช้บังคับไปพลางก่อน ข้อ ๑๑ ให้ผู้ว่าราชการกรุงเทพมหานครรักษาการตามข้อบัญญัตินี้และให้มีอำนาจออกข้อบังคับ ระเบียบ ประกาศ คำสั่ง เพื่อปฏิบัติการให้เป็นไปตามข้อบัญญัตินี้ ข้อบังคับระเบียบ ประกาศ คำสั่งตามวรรคหนึ่งนั้น เมื่อได้ประกาศในราชกิจจานุเบกษาแล้วให้ใช้บังคับได้ ประกาศณ วันที่ ๒๘ มิถุนายน พ.ศ. ๒๕๓๖ ร้อยเอกกฤษฎา อรุณวงษ์ ณ อยุธยา ผู้ว่าราชการกรุงเทพมหานคร-----------------------------------------------------------------------------------------------------หมายเหตุ :- เหตุผลในการประกาศใช้ข้อบัญญัติฉบับนี้เนื่องจากพระราชบัญญัติจัดระเบียบการจอดยานยนตร์ในเขตเทศบาลและสุขาภิบาล (ฉบับที่ ๒) พ.ศ. ๒๕๓๕ ได้ปรับปรุงบทบัญญัติว่าด้วยอำนาจของพนักงานเจ้าหน้าที่ บทกำหนดโทษ ตลอดจนยกเลิกบัญชีอัตราค่าธรรมเนียมจอดยานยนตร์ท้ายพระราชบัญญัติจัดระเบียบการจอดยานยนตร์ในเขตเทศบาลและสุขาภิบาล พ.ศ. ๒๕๐๓และกำหนดให้จัดเก็บค่าธรรมเนียมจอดยานยนตร์ได้ไม่เกินอัตราที่กำหนดในกฎกระทรวง สมควรปรับปรุงข้อบัญญัติกรุงเทพมหานคร ว่าด้วยการจัดระเบียบการจอดยานยนตร์ พุทธศักราช ๒๕๑๖ ให้สอดคล้องกับบทบัญญัติดังกล่าวจึงจำเป็นต้องตราข้อบัญญัตินี้[รก.๒๕๓๖/๙๕/๔พ/๑๙ กรกฎาคม ๒๕๓๖] ธิดาวรรณ/ แก้ไข ๑๖ก.ย. ๒๕๔๕ A+B(C)